洗象行
方育盛 (Qing)
长安初伏看洗象，朝章沿习成游赏。欲洗未洗状如何，先到象房后河上。一象一房一象奴，象奴呼象象亦呼。诱以刍菽献群伎，能为兽吼为啼乌。须臾辔勒加条索，韬铃在手还连络。二十五象齐出门，威如猛虎静如鹤。旌旗箫鼓迎向东，东城城河深且洪。有似飞涛来树上，倏看倒影入波中。一象负人初破水，众象相随皆驯耳。四五为群浴不哗，翩翩次第听指使。蜿蜒翻腾欲籋云，游鱼拍岸细生纹。舟回瀚海车方轨，龙挂天门马逸群。飞珠喷沫疑春雨，道旁颠倒喧墙堵。以鼻代口为鼓钟，以蹄上耳为歌舞。象奴皆象产自山，出水入水性能娴。吴儿探浪桃花洞，鸥鹭抟沙柳絮湾。一浴再浴浴罢起，象奴骑象归城里。众象逡巡不欲归，似恋清波情未已。吁嗟乎，此象之来万里遥，或贡百粤或三苗。已抛铁甲依仙杖，率舞虞阶听大韶。